Lühikokkuvõte eelarvest

Järva valla 2022. aasta eelarve arvestab Järva valla arengukavas 2018–2025 püstitatud võrgustikupõhise omavalitsuse mudeliga. Mitme keskusega toimemudel on aga kulukam, kui ühe keskusega – eelarves on üldvalitsemise kulud liiga kõrged ehk hariduskulude järel teisel kohal. Seega on valla edukaks toimimiseks ja arengukavas võetud eesmärkide saavutamiseks vajalikud nüüdisaegsed ja nutikad lahendused nii teenuste pakkumisel kui ka vallavara kasutamisel, mis tagavad valla hea võrgustikupõhise toimimise, kuid jätavad seejuures alles piisavalt raha ka erinevateks arendustegevusteks.

Üheks suurimaks väljakutseks sel aastal on haridusvõrgu korrastamine, mis arvestaks parimal viisil nii lapse, lapsevanema, õpetajate kui ka piirkonna vajadustega tervikuna. Haridus on üks prioriteetseimaid valdkondi, nõudes valla eelarvest suurimat panust. Sel aastal sündivad haridusvõrgu otsused ei keskendu esmajoones eelarve kokkuhoiule, vaid meie noortele, et nad saaksid iseseisvasse ellu parima stardipositsiooni. Järva valla 2022. aasta üks prioriteetidest on jätkuvalt kodulähedase kvaliteetse hariduse pakkumine.

Suurimaks investeeringuks 2022. aastal on ülevallaline tänavavalgustuse rekonstrueerimise projekt, millega saavutatakse tulevikus oluline kokkuhoid, mis tänaseid energiahindasid arvestades on väga oluline.

Teine oluline investeering on Aravete uue lasteaia ehitamise alustamine, mis peaks lõplikult valmima 2023. aastal. Teedesse investeeritakse 325 000 eurot.

Jätkame hajaasustusprogrammis osalemisega, millesse vald panustab 65 000 eurot, ligi sama suur summa tuleb riigilt.

Jätkuvalt on oluline elupindade küsimuse lahendamine. Üks võimalus on ehitada valda Imavere Kodutare-tüüpi hooneid, misläbi võiks vabaneda elupindasid.

Toetame eelarvest igal aastal ka kohalikku omaalgatust eesmärgiga pakkuda koostöös vabaühendustega inimestele võimalusi nii huvitegevuseks, sportimiseks, erinevateks vaba aja veetmise tegevusteks kui ka noorte ja eakate ühistegevuseks.

Järva valla üheks fookuseks 2022. aastal on erinevate sotsiaalteenuste parem kättesaadavus ning inimeste teadlikkuse kasv.

Valla eelarve on kõikide sissetulekute ja väljaminekute loend ning kõikide väljaminekute rahaline summa on eelarve maht.

Kohaliku omavalitsuse üksuse eelarve peab olema tasakaalus ehk kõikidele eelarves kavandatud väljaminekutele peab olemas olema kate.

2022. aasta eelarve kogumaht on 21,807 miljonit eurot (põhitegevuse tulud 16,446 miljonit + investeerimistegevuse tulud 2,242 miljonit + investeerimislaen 2,48 miljonit eurot + likviidsete varade suunamine 0,639 eurot).

Põhitegevuse kulude kavandatav suurus on 15,860 miljonit eurot ja põhitegevuse kulud suurenevad 2021. aasta eelarvega võrreldes 0,3%, täitmisega võrreldes (mitte lõplik) 4%.

Põhitegevuse eelarve sisaldab tavapäraseid tulusid ja kulusid. Tavapärased tulud on maksutulud, tulud kaupade ja teenuste müügist, põhitegevuseks saadud toetused ja muud tulud. Need tulud laekuvad korrapäraselt ja stabiilselt. Põhitegevuse kulud on personalikulud, majandamiskulud (nt vesi, küte, elekter, korrashoiukulud) ja antavad toetused (sotsiaaltoetused, toetused MTÜ-dele jne). Tegemist on igakuiste väljaminekutega. Eelarves on eraldi põhitegevuse kuluna planeeritud reservfond ettenägematute väljaminekute tegemiseks, millest vallavalitsus eraldab vahendeid sihtotstarbeliselt. Põhitegevuse tulude ja kulude vahe on põhitegevuse tulem.

Füüsilise isiku tulumaksu summad on eelarvesse kavandatud võrreldes 2021. aasta tekkepõhise täitmisega + 5,82% ehk 0,445 miljonit eurot. Eelarve on kavandatud 8,094 miljonit eurot. Nimetatud maks moodustab 49,2% valla põhitegevuse tuludest. Põhitegevuse tuludest moodustavad maksutulud 53,0%, toetused tegevuskuludeks 38,8%, tulud kaupade ja teenuste müügist 7,2% ja muud tulud 1%.

Põhitegevuse kuludest on personalikuludeks 60,7%, majandamiskuludeks 33,2%, toetusteks 5,5% ja muudeks kuludeks 0,6%. Põhitegevuse kulud jagunevad 57% haridusele, 13,6% üldised valitsussektori teenused, sh laenuintresside tasumiseks ja reservfondiks, 11,4% kultuuri- ja spordivaldkonnale, 9% majandusvaldkonnale ja 8,8% sotsiaalsele kaitsele.

Põhitegevuse tulemi suuruseks on 0,586 miljonit eurot (põhitegevuse tulud miinus põhitegevuse kulud).

Investeeringud jagunevad elamu- ja kommunaalmajandus 57,23%, haridus 25,13%, majandus 8,37%, üldised valitsussektori teenused 4,59%, vaba aeg, kultuur 2,1%, tervishoid 2,06% ja sotsiaalne kaitse 0,52%.

Kohustuste võtmine ehk laen on planeeritud 2,48 miljonit eurot ning kohustuste tasumine on planeeritud 1,042 miljonit eurot.

Järva valla 2022. aasta eelarve on koostatud säästlikult ja erinevaid huvigruppe silmas pidades.